tartuNLP/wikipedia-smugri-20251201 huggingface dataset:
Jay Walker/Gordon

Jay Walker/Gordon on kuvitteellinen hahmo Cartoon Network -sarjassa Ninjago: Spinjitsun Mestarit.
Ulkomuoto.
Jayllä on vaalean ruskeat hiukset ja hän pukeutuu yleensä siniseen. Hänellä kauteen 11 vaalean ruskeat hiukset ja siniset 12 kauden jaksot 4-10.
Rooli Ninjago: Spinjitsu Mestarit -sarjassa.
Hän oppi ensimmäisenä Spinjitzun. Hän asui lapsena romuttamolla, jossa hänen adoptiovanhempansa yhä asuvat. Jayn todelliset vanhemmat ovat Cliff Gordon ja alkuperäinen salaman elementaalimestari. Jayn kultainen ase on Salamanunchaku. Hän on rakastunut Kain siskoon Nyaan ja riiteli usein Colen kanssa Nyasta, ennen kuin he tekivät sovinnon 4. kaudella.
DisneyToon Studios

DisneyToon Studios oli Walt Disney Animation Studiosiin kuulunut yhdysvaltalainen animaatiostudio. Se tuotti lähinnä sellaisia elokuvia, jotka olivat jatkoa jollekin aiemmalle elokuvalle tai julkaistiin suoraan videolla. Studio aloitti vuonna 1988 ja sen sulkemisesta ilmoitettiin vuonna 2018, kun yhtiö alkoi uudelleenjärjestellä animaatiotuotantoaan. Jotkin elokuvat olivat myös teatterilevityksessä, kuten vuonna 2014 julkaistu "". Viime vuosinaan yhtiö oli keskittynyt keijuihin liittyviin elokuviin, joista ensimmäinen oli "Helinä-keiju" vuonna 2008.
Mikael Johansson (jääkiekkoilija, 1966)

Mikael Johansson (s. 12. kesäkuuta 1966 Huddinge) on ruotsalainen jääkiekkoilija, pelipaikaltaan keskushyökkääjä. Hän edusti Ruotsin maajoukkuetta kaksissa olympialaisissa ja viisissä MM-kilpailuissa, joissa hän saavutti yhden olympiapronssin, kaksi maailmanmestaruutta, kaksi MM-hopeaa ja yhden MM-pronssin. Ruotsin voittaessa maailmanmestaruuden Suomen MM-kilpailuissa 1991 Johansson teki kolme maalia ja sai kuusi syöttöpistettä, millä hän oli joukkueensa kolmanneksi paras pistemies. Kotikisoissa 1995 Ruotsin saavuttaessa hopeaa Johansson teki jälleen kolme maalia ja antoi kuusi maalisyöttöä, millä hän oli joukkueensa paras pistemies. Johansson voitti toisen maailmanmestaruutensa Sveitsin MM-kilpailuissa 1998 ja tuolloin hän oli joukkueensa neljänneksi paras pistemies yhdellä maalilla ja kuudella syötöllä.
Johansson siirtyi vuonna 1985 Huddinge IK:sta pääsarjajoukkue Djurgårdens IF:ään, jossa hän voitti Ruotsin-mestaruuden vuosina 1989, 1990, 1991, 2000 ja 2001. NHL-seura Quebec Nordiques varasi Johanssonin vuoden 1991 seitsemännellä kierroksella 134. varausvuorolla mutta hän ei pelannut koskaan NHL:ssä. Kausina 1992–1997 Johansson edusti sveitsiläisseura EHC Klotenia ja voitti Sveitsin-mestaruuden vuosina 1993, 1994, 1995 ja 1996. Hän päätti pelaajauransa Djurgårdenin kapteenina vuonna 2005.
Johansson palkittiin Ruotsin parhaana pelaajana Guldpuckenilla vuonna 2000. Djurgårdens IF on jäädyttänyt Johanssonin pelinumeron 25 ja EHC Kloten numeron 26.
Pelaajauransa jälkeen Johansson on toiminut valmentajana. Hän on ollut muun muassa Huddinge IK:n ja HC Vita Hästenin päävalmentaja sekä Djurgårdens IF:n apuvalmentaja.
Mikael Johanssonin isoveli Kent "Lill-Kenta" Johansson pelasi myös jääkiekkoa Ruotsin maajoukkueessa.
Adamsin piirikunta (Colorado)

Adamsin piirikunta () on Yhdysvaltojen Coloradon osavaltiossa sijaitseva piirikunta. Vuonna 2019 väkiluvuksi arvioitiin 517 421.. Sen pinta-ala on 3 070 neliökilometriä. Piirikunnan hallintokeskus on Brightonin kaupunki.
Väestö.
Piirikunnan asukkaista 49,4 prosenttia on valkoisia ja 40,4 prosenttia latinalaisamerikkalaisia ja 3,59 prosenttia aasialaisia. 90,5 prosenttia asukkaista on Yhdysvaltain kansalaisia. Piirikunnan väestön keski-ikä on 34 vuotta.
Vera Cruz (elokuva)

Vera Cruz on vuonna 1954 ensi-iltansa saanut yhdysvaltalais-meksikolainen seikkailullinen lännenelokuva, jonka on ohjannut Robert Aldrich. Elokuvaa pidetään yhtenä ensimmäisistä spagetti/italowestern-elokuvista. Elokuvan pääosissa nähdään Gary Cooper, Burt Lancaster, Denise Darcel ja Cesar Romero. Elokuvassa nähdään myös mm. Sergio Leonen italowesternissä Huuliharppukostaja esiintynyt näyttelijä Charles Bronson. 
Elokuva kuvattiin Meksikossa. Elokuva on julkaistu DVD:llä ja Blu-rayna, mutta ei kertaakaan suomenkielisillä tekstityksillä. Elokuva on esitetty televisiossa kuusi kertaa vuosina 1971, 1993, 2008, 2019, 2020 ja 2025. 
Juoni tiivistettynä.
Elokuva kertoo kahdesta seikkailijasta (Cooper ja Lancaster), jotka myyvät palveluksiaan Meksikon vallankumouksen eri osapuolille.
Moldovan kansanterveysvirasto

Moldovan kansanterveysvirasto (; ANSP; , NAPH) on Moldovan pääkaupungissa Chișinăuissä toimiva valtiollinen terveysalan valvonta- ja lupavirasto sekä kansanterveyden tutkimuslaitos. ANSP on hallinnollisesti maan terveys-, työ- ja sosiaaliturvaministeriöministeriön alaisuudessa. Laitos perustettiin vuonna 2017 yhdistämällä useita valtiollisia kansanterveyden ja terveysalan lupahallinnon erillisvirastoja ja laitoksia.
Moldovan kansanterveysvirasto on toiminut maansa asiantuntijalaitoksena ja eräänä testilaboratoriona vuoden 2020 alkupuolella covid-19-tautiin ja sen testaamiseen liittyvissä aiheissa. Testivarusteita maa on saanut osin lahjoituksina. Viraston osana toimii esimerkiksi kansallinen lääketieteellisen mikrobiologian laboratorio, joka perustettiin alkujaan jo vuonna 1948. Esimerkiksi Maailman terveysjärjestön on katselmuksissaan hyväksynyt ANSP:n sopivan useiden infektiotautien testauslaboratorioksi. Laitosta johtaa tohtori Nicolae Furtunǎ.
Latvuskekonokka

Latvuskekonokka ("Psittiparus gularis") eli aiemmalta nimeltään latvusnokkatimali on kerttuihin kuuluva lintulaji. Lajia tavataan Etelä- ja Itä-Aasiasta.
Koko ja ulkonäkö.
Latvuskekonokka voi kasvaa 17–18 cm pitkäksi. Sukupuolet muistuttavat toisiaan ulkonäöltään. Latvuskekonokan pää on väriltään vaalean harmaa ja otsassa kulkee musta raita. Silmien ympärystä on valkoinen. Lajin kurkku on musta ja rinta ja vatsa valkoiset ja kyljet ruskeat. Latvuskekonokan selkä ja siivet ovat väriltään ruskeat. Linnun nokka on kookas, tukeva ja oranssi.
Levinneisyys ja elinympäristö.
Latvuskekonokkaa tavataan alueelta, joka ulottuu Bhutanista Kaakkois-Aasian pohjoisosien läpi Kiinan eteläosiin. Lajin elinympäristöä ovat pensaikot sekä bambumetsät ja tiheiköt. Sitä tavataan niin latvuskerroksista kuin alempaakin ja se liikkuu parvina, joissa voi olla myös muita lajeja.
Randell Harrevelt

Randell Jenoraldo Cecil Harrevelt (s. 8. tammikuuta 1993 Amsterdam, Alankomaat) on alankomaalais-arubalainen jalkapalloilija, pelipaikaltaan keskushyökkääjä.
Rovaniemen linja-autoasema

Rovaniemen linja-autoasema on linja-autoasema Rovaniemellä.
Rovaniemen linja-autoasema muodostaa yhdessä Kemin ja Sodankylän linja-autoasemien kanssa valtakunnallisesti merkittävän rakennetun kulttuuriympäristön ”Lapin keskuspaikkojen linja-autoasemat”. Asemat ovat yhä toiminnallisesti ja taajamakuvallisesti keskeisiä rakennuksia. Lapin keskuspaikkojen linja-autoasemat jälleenrakennettiin Lapin sodan jälkeen. Rovaniemi oli tuhottu sodassa syksyllä 1944 ja Alvar Aalto suunnitteli kauppalalle uuden asemakaavan, jossa hän sijoitti linja-autoaseman rautatieaseman lähelle. Vuonna 1946 Lapin keskuspaikkakunnille avattiin parakkiasemat ja vuonna 1949 väliaikaiset linja-autoasemat. Rovaniemen kauppala järjesti linja-autoasemasta ja siihen liittyvistä liikennejärjestelyistä arkkitehtuurikilpailun vuonna 1956. Helsinkiläiset arkkitehdit Kaarlo Leppänen, Niilo Pulkka ja Pekka Rajala voittivat kilpailun ehdotuksellaan ”La Strada”. He suunnittelivat myös Kemijärven ja Sodankylän sekä Nurmijärven linja-autoasemat.
Rovaniemen linja-autoasema on Suomen arkkitehtonisesti merkittävimpiä sodanjälkeisen kauden linja-autoasemia. Rakennuksen arkkitehdit kehittivät toiminnallisen kokonaisuuden, jossa oli kauko-, lähi-, rahti- ja taksiliikenteen asema, hotelli, posti ja ostoskeskus. Aseman arkkitehtoninen teema on tunturin tai vaaran muoto, joka ilmenee sen kattorakenteissa ja sisääntulokatoksessa. Myöhemmin Alvar Aalto sovelsi samaa teemaa Lappia-talossa. Rovaniemen linja-autoasema erottuu arkkitehtuuriltaan muista aikansa rakennuksista: sen kattopinta on veistoksellinen ja sisäänkäyntikatos on valmistettu vapaamuotoisesti betonista. Linja-autoaseman kattojen muoto sai vaikutteita Kolmen Ristin kirkosta, jota Kaarlo Leppänen suunnitteli samanaikaisesti Aallon toimistossa. Aallon arkkitehtuuriin viittaavat myös monet yksityiskohdat sekä yksilöllisesti suunnitellut valaisimet.
Linja-autoaseman rakennutti kiinteistöyhtiö, jossa oli osakkaina Rovaniemen kauppala ja Matkahuolto. Asema avattiin vuonna 1959. Siitä tuli Lapin läänin rautatie-, linja-auto- ja taksiliikenteen yhdistävä solmukohta ja turisteille Lapin portti. Lähi- ja kaukoliikenteen laiturit olivat rakennuksen vastakkaisilla puolilla. Asemarakennuksessa oli odotussali, lipunmyynti, matkatavarasäilytys, rahtitavaratoimisto, kioski, matkatoimisto, parturi, poliisi, Matkaravinnon itsepalveluravintola ja hotelli. Aseman keskushalli oli kaksikerroksinen ja lasiseinät ja kattoikkuna toivat siihen valoa. Toisen kerroksen tiloja laajennettiin myöhemmin rakentamalla keskushallin aukko umpeen. Suomen Docomomo otti Rovaniemen linja-autoaseman merkittävimpien suomalaisten modernistisien arkkitehtuurikohteiden valikoimaansa vuonna 2017.
Robert Bergh

Robert Bergh (s. 22. joulukuuta 1968 Selånger) on ruotsalainen raviohjastaja ja -valmentaja. Hän on vuonna 1986 alkaneella urallaan ohjastanut yli 3 500 voittoa. Bergh valmensi pitkään kotiseudullaan Sundsvallissa, kunnes siirtyi valmentajaksi Åbyn raviradalle Göteborgiin vuonna 2015.
Berghin merkittävin saavutus on Elitloppetin voitto vuonna 2013 jääkiekkoilijoiden Daniel ja Henrik Sedinin omistamalla hevosella Nahar. Lisäksi hänon voittanut muun muassa Prix de Francen 2003, UET Grand Prixin 2011 ja UET Trotting Mastersin 2014. Suomessa Berghin valmentama Amour Ami voitti Mika Forssin ohjastamana St. Michelin vuonna 2010.
Robert Berghin poika on raviohjastaja- ja valmentaja Nicklas Westerholm (s. 1991).
Selånger

Selånger on Ruotsissa Medelpadin maakunnassa sijaitseva taajama ja kirkonkylä, joka kuuluu Sundsvallin kuntaan. Vuoteen 1971 asti se oli Selångerin kunnan keskustaajama. Selånger sijaitsee noin 5 kilometriä Sundsvallin keskustan länsipuolella. Vuonna 2018 Selångerissa oli 332 asukasta.
Amapola Flyg

Amapola Flyg , markkinointinimeltään PopulAir, on ruotsalainen lentoyhtiö, jonka kotipaikka on Malmö ja solmukohta Tukholman Arlandan lentoasema. Se aloitti toimintansa rahtilentoyhtiönä, mutta on vuodesta 2018 lähtien liikennöinyt myös matkustajalentoja.
Amapola liikennöi Suomessa Maarianhamina–Tukholma ja Maarianhamina–Turku-reittejä. Ruotsissa se liikennöi Arlandan lisäksi seitsemälle muulle lentoasemalle.
Yhtiön omistaa sijoitusyhtiö Salénia AB, ja sen toimitusjohtaja on Nils Erik Salén.
Historia.
Amapola Flyg perustettiin vuonna 2004 lentämään Postenin postilentoja. Se siirtyi tarjoamaan matkustajalentoja vuonna 2018, kun se voitti kolmen Ruotsin sisäisen lentoreitin kilpailutuksen niitä aiemmin liikennöineen Nextjetin mentyä konkurssiin. Koska sen omat Fokker 50 -matkustajakoneet olivat tuolloin liisattuina muiden lentoyhtiöiden käyttöön, lentoja liikennöivät aluksi sen puolesta Danish Air Transport ja Spirit Air.
Matkustajaliikenteen aloittaminen ajoittui samoihin aikoihin Ruotsin hallituksen tekemän päätöksen kanssa, jonka mukaan ensimmäisen luokan kirjeiden ei enää tarvinnut saapua perille lähettämistä seuraavana päivänä. Niinpä Ruotsin sisäinen postiliikenne alkoi siirtyä lentoliikenteestä junakuljetuksiin. Amapola Flyg reagoi tähän hankkimalla alkuvuoteen 2019 mennessä kuusi uutta matkustajakäyttöön tarkoitettua Fokker 50 -konetta, joista se liisasi osan eteenpäin ja alkoi liikennöidä osalla kotimaan lentoreittejään itse. Maaliskuussa 2021 Yle julkaisi tiedon, että yhtiö aloittaa reittiliikenteen Helsinki–Joensuu välillä.
Amapola Flyg otti elokuussa 2023 käyttöön matkustajaliikenteen lennoillaan markkinointinimen PopulAir.
Kohteet.
Amapola Flyg lensi heinäkuussa 2024 matkustajaliikenteen reittilentoja seuraaviin kohteisiin:
Laivasto.
Amapola Flygin laivastoon kuului heinäkuussa 2024 kaikkiaan 12 Fokker 50 -konetta, joiden keski-ikä oli 34 vuotta.
Vaaratilanteet.
Hel­sin­ki-Van­taan len­toa­se­mal­la sattui 25. marraskuuta 2021 vaaratilanne, kun Ama­po­la Flygin Fokker 50 -mat­kus­ta­ja­len­to­ko­neeseen tuli moot­to­ri­häi­riö len­toon­läh­dös­sä. Vaaratilanne ei aiheuttanut tarvetta pelastustoimille.
Erik Huusko

Erik Huusko (s. 24. elokuuta 1971 Upplands Väsby, Ruotsi) on ruotsalainen uransa lopettanut jääkiekkoilija. Huusko oli pelipaikaltaan hyökkääjä ja kätisyydeltään left. Myös Huuskon kaksoisveli Anders Huusko oli jääkiekkoilija. Erik Huusko pelasi vuosina 1987–1999. Vuosina 1987–1991 hänen joukkueensa oli Arlanda Wings, 1991–1996 Djurgårdens IF ja 1996–1999 HV71. Huusko osallistui juniorien MM-kilpailuihin 1991 ja oli mukana Ruotsin jääkiekkomaajoukkueessa, joka saavutti hopeaa jääkiekon MM-kilpailuissa 1995.
Anders Morelius

Anders Morelius on ruotsalainen suunnistaja. Ensimmäisissä suunnistuksen maailmanmestaruuskilpailuissa vuonna 1966 Morelius saavutti kultaa viestissä ja pronssia henkilökohtaisessa kilpailussa. Kilpailut järjestettiin Suomessa Fiskarin kylässä. Morelius myös voitti Tiomila-viestikilpailun OK Malmian joukkueessa vuonna 1965.
Kefalos

Kefalos (, ; ’pää’) tai Kéfalos () voi viitata seuraaviin:
Johan Sundwall

Johan Sundwall (14. toukokuuta 1765 Kokemäki – 25. joulukuuta 1825 Turku) oli Turun akatemian opettaja, pappissäädyn edustaja Porvoon valtiopäivillä ja valtiopäivien Siviili- ja talousvalokunnan jäsen.
Johan Sundwallin vanhemmat olivat Harjavallan kappalainen Matias Sundvall ja Hedvig Theet ja puoliso vuodesta 1789 Johanna Fredrika Söderberg. Professori Johan Matthias Sundwall oli heidän poikansa. Johan Sundwall opiskeli Porin triviaalikoulussa ja tuli ylioppilaaksi Turussa 1780. Filosofian kandidaatiksi hän valmistui 1786. Hänet vihittiin papiksi 1798 ja hän väitteli teologian tohtoriksi 1818. Sundwall oli satakuntalaisen osakunnan kuraattori 1792–1799, Turun akatemian käytännöllisen filosofian dosentti vuodesta 1787, akatemian konsistorin amanuenssi vuodesta 1789 ja samalla Turun tuomiokapitulin amanuenssi, ja varanotaari vuodesta 1792. Turun akatemian toinen filosofian apulainen hän oli vuodesta 1795, Pöytyän kirkkoherra vuodesta 1799 ja Isonkyrön vuodesta 1818. Rovastin arvon Sundwall sai vuonna 1802.
Hovinkylä

Hovinkylä () on taajama Leningradin alueen Jaaman piirin Opoljan kunnassa Venäjällä. Se sijaitsee viisi kilometriä Opoljasta länteen. Vuonna 2017 taajamassa oli 643 asukasta.
Kylä mainitaan 1600-luvun ja 1700-luvun alun kartoissa Jamskovitsan hovina. Se sai nimen Aleksejevka 1700-luvulla tilanomistaja Fjodor Dubjanskin pojan mukaan.
Peter von Köppenin mukaan vuonna 1848 Hovinkylässä asui 246 venäläistä ja 89 savakkoa. Venäläiset kuuluivat Opoljan ortodoksiseen ja savakot Novasolkan luterilaiseen seurakuntaan. Kylässä oli profeetta Elialle pyhitetty tsasouna. Sen asukkaat olivat 1860-luvulle saakka tilanomistajan maaorjia.
1800-luvun lopussa Hovinkylä kuului kyläkuntana Opoljan volostiin. Vuonna 1899 kylässä oli 286 asukasta, joista 216 oli venäläisiä, 36 suomalaisia, 19 virolaisia ja 15 ”sekoittuneita”. Luterilaisia oli 55 henkeä.
Hovinkylän lähellä sijaitsee Leningradin alueen suurin kalkkikiviesiintymä. Sen hyödyntäminen alkoi vuonna 1931. Vuonna avattiin 1935 kalkkitehdas. Se jatkoi toimintaansa toisen maailmansodan jälkeen ja modernisoitiin vuonna 1973. Vuodesta 2005 lähtien tehdas kuuluu suomalaiselle Nordkalk-yhtiölle.
Taajamassa toimii myös Opoljan maatalousyrityksen karjatila. Palveluihin kuuluvat kerhotalo, lääkintäasema, posti, kauppa ja yleinen sauna.
Hovinkylästä on linja-autoyhteys Jaamaan. Sen ohi kulkee Veimarin ja Kattilan välinen rautatie, jolla ei ole henkilöliikennettä. Kerstovan rautatieasema sijaitsee Hovinkylän taajamassa.
Yhdystie 1924

Yhdystie 1924 on yhdystie joka kulkee Kustavin keskustasta saman kunnan alueella sijaitsevaan Kevoon. Tien pituus on 15 kilometriä.
Tien osoitenimenä on "Pleikiläntie" koko matkan.
Yhdystie 1802

Yhdystie 1802 on yhdystie joka kulkee Paraisten Lofsdalista saman kaupungin alueella sijaitsevaan Granvikin venesatamaan. Tien pituus on 7 kilometriä.
Tien osoitenimenä on "Granvikintie" koko matkan.
Yhdystie 1804

Yhdystie 1804 on yhdystie joka kulkee Paraisten Finbynlaaksosta saman kaupungin alueella sijaitsevaan Sydmoon. Tien pituus on 8 kilometriä.
Tien osoitenimenä on "Sydmontie" koko matkan.
Luettelo Sverigetopplistanin ykkösistä vuonna 2020

Tämä on luettelo Sverigetopplistan-singlelistan kärkipaikkaa hallussaan pitäneistä artisteista ja singleistä vuonna 2020.
Yhdystie 1805

Yhdystie 1805 on yhdystie joka kulkee Paraisten Kirjalasta saman kaupungin alueella sijaitsevaan Lielahteen. Tien pituus on 4 kilometriä.
Tien osoitenimenä on "Lielahdentie" seututieltä 180 Rövärnäsintien risteykseen ja "Kuitiantie" koko loppumatkan.
Kent Johansson

Kent Johansson (s. 13. huhtikuuta 1956 Katrineholm) on ruotsalainen jääkiekkoilija, pelipaikaltaan keskushyökkääjä. Hän edusti Ruotsin maajoukkuetta MM-kilpailuissa 1983 ja 1985. Ruotsi ei yltänyt mitaleille kummassakaan turnauksessa. Vuoden 1983 MM-turnauksessa Nilsson teki kolme maalia ja antoi yhden maalisyötön, ja jälkimmäisessä tilastomerkintöinä oli kaksi maalia ja yksi syöttö.
"Lill-Kenta" Johansson edusti Huddinge IK:ta kausina 1973–1982 ja 1990–1994. Hän pelasi pääsarjajoukkue Djurgårdens IF:ssä kaudella 1982–1983, sitten kuusi kautta sveitsiläisseura HC Luganossa ja jälleen kauden 1989–1990 Djurgårdenissa ennen paluutaan Huddingeen. Hän voitti Ruotsin-mestaruuden vuosina 1983 ja 1990 sekä Sveitsin-mestaruuden vuosina 1986, 1987 ja 1988. Hän oli Sveitsin liigan pudotuspelien paras maalintekijä vuosina 1986 ja 1988, syöttötilaston ykkönen vuosina 1988 ja 1989 sekä pistepörssin ykkönen 1986, 1988 ja 1989.
Pelaajauransa jälkeen Johansson on toiminut pitkään valmentajana. Ruotsin pääsarjassa hän on ollut Djurgårdens IF:n, Timrå IK:n, HV71:n, Frölunda HC:n ja Örebro HK:n päävalmentaja. Italiassa hän valmensi HC Bolzanoa kaudella 1998–1999 ja Sveitsissä HC Luganoa kaudella 2009–2010.
Kent Johanssonin pikkuveli Mikael Johansson on jääkiekon kaksinkertainen maailmanmestari.
Victor Leksell

Victor Leksell (s. ) on ruotsalainen poplaulaja. Hän nousi julkisuuteen osallistuttuaan "Idol"-laulukilpailuun vuonna 2017. Leksell tunnetaan muun muassa kappaleista ”Klär av dig”, ”Allt för mig” ja ”Tappat”, joita on kuunneltu Spotifyssa kymmeniä miljoonia kertoja. Alkuvuonna 2019 Sveriges Radio P3 nimesi Leksellin ”tulevaisuuden artistiksi” ja seuraavana vuonna hän oli ehdolla vuoden tulokkaan Grammis-palkinnon saajaksi.
Yakima Canutt

Enos Edward ”Yakima” Canutt (29. marraskuuta 1895 – 24. toukokuuta 1986) oli yhdysvaltalainen rodeoratsastaja, näyttelijä, sijaisnäyttelijä sekä second unit -ohjaaja. Hän käytti taiteilijanimeä Yakima Canutt hänen kotiosavaltiossaan Washingtonissa virtaavan Yakimajoen mukaan.
Canutt alkoi kesyttää villejä tai puolivillejä hevosia 12-vuotiaana ja osallistui rodeokilpailuihin teini-ikäisestä lähtien voittaen useita mestaruuksia. Ensimmäisen maailmansodan aikana hän koulutti hevosia Ranskan armeijan käyttöön. Canuttin ensimmäinen vaimo Kitty Canutt oli naisten rodeoratsastuksen mestari Pendletonin rodeossa vuonna 1916.
Canutt esiintyi mykkäelokuvissa 1920-luvun alkuvuosina, mutta hänen äänensä ei sopinut hyvin äänielokuvaan. Hän siirtyi sijaisnäyttelijäksi muun muassa John Waynen, Clark Gablen ja Errol Flynnin elokuviin. John Wayne on sanonut jäljitelleensä Canuttin puhe- ja kävelytyyliä omissa elokuvarooleissaan. Canuttin tunnetuimpia temppuja oli putoaminen laukkaavien hevosten väliin, raahautuminen ja otteen irti päästäminen niin että vankkurit ajoivat hänen ylitseen. Tämän hän teki muun muassa John Fordin elokuvassa "Hyökkäys erämaassa". 
1940-luvulla Canutt alkoi ohjata second unit -otoksia elokuvatuotannoissa. Hän jatkoi työntekoa 1970-luvun puoliväliin saakka.
Charlotten piirikunta (Florida)

Charlotten piirikunta () on Yhdysvaltojen Floridan osavaltiossa sijaitseva piirikunta. Sen väkiluku oli 188 910 vuonna 2019. Piirikunnan hallintokeskus on Punta Gordan kaupunki. Piirikunta perustettiin 23. huhtikuuta 1921.
Yhteiset Lapsemme

Yhteiset Lapsemme ry (, , ) on Helsingissä vuonna 1988 perustettu poliittisesti, uskonnollisesti ja ideologisesti sitoutumaton valtakunnallinen lastensuojelujärjestö. Yhdistys toimii maahanmuuttajalasten, kansainvälisesti adoptoitujen lasten, etnisiin vähemmistöihin kuuluvien lasten ja monikulttuuristen lasten hyvinvoinnin ja oikeuksien puolesta. Yhteiset Lapsemme ry:n toimintaan kuuluvat vaikuttamistyö ja kansalaistoiminta, monikulttuuriset lapsi- ja perhepalvelut, kansainväliseen adoptioon liittyvä koulutus ja tuki sekä kansainvälinen toiminta. Yhteiset Lapsemme ry on Lastensuojelun Keskusliiton, Fingo ry:n ja Soste ry:n jäsenjärjestö.
Lars Karlsson (jääkiekkoilija)

Lars Karlsson (s. 28. kesäkuuta 1960 Kiiruna) on ruotsalainen jääkiekkoilija, pelipaikaltaan puolustaja. Hän edusti Ruotsin maajoukkuetta MM-kilpailuissa 1987, Kanada-cupissa 1987 ja Calgaryn olympialaisissa 1988, joissa hän saavutti yhden olympiapronssin ja yhden maailmanmestaruuden.
Karlsson siirtyi vuonna 1979 Kiruna AIF:stä pääsarjajoukkue Leksands IF:ään. Pelattuaan viisi kautta Leksandissa hän siirtyi IF Björklöveniin, jossa hän voitti Ruotsin-mestaruuden vuonna 1987. Hän pelasi Björklövenissä vuoteen 1993 saakka ja lopetti uransa Lycksele SK:ssä.
Lars Karlssonin pikkuveli Jan "Janne" Karlsson pelasi jääkiekkoa Ruotsin pääsarjassa ja on pitkään toiminut jääkiekkovalmentajana.
Peter Andersson (jääkiekkoilija, 1962)

Peter Andersson (s. 2. maaliskuuta 1962 Tukholma) on ruotsalainen jääkiekkoilija, pelipaikaltaan puolustaja. Hän edusti Ruotsin maajoukkuetta kaksissa olympialaisissa, kolmessa Kanada-cupissa ja kuusissa MM-kilpailuissa, joissa hän saavutti yhden olympiapronssin, yhden Kanada-cupin hopean, kaksi maailmanmestaruutta ja yhden MM-hopean. Hän voitti vuonna 1981 alle 20-vuotiaiden maailmanmestaruuden.
Andersson pelasi kotimaassaan Timrå IK:ssa kaudet 1978–1980 ja IF Björklövenissä kaudet 1980–1983. NHL-seura Washington Capitals varasi Anderssonin vuoden 1980 yhdeksännellä kierroksella 173. varausvuorolla. Andersson siirtyi NHL:ään vuonna 1983 ja pelasi Washingtonissa vajaat kolme kautta sekä Quebec Nordiquesissa kauden 1985–1986 lopun. Kolmen kauden aikana hän pelasi NHL:n runkosarjassa 172 ottelua, joissa hän teki kymmenen maalia ja sai 41 syöttöpistettä. NHL:n pudotuspeleissä hän pelasi seitsemän ottelua ja sai kaksi syöttöpistettä. Vuonna 1986 Andersson palasi Björklöveniin ja voitti Ruotsin-mestaruuden vuonna 1987. Hän edusti Björklöveniä vuoteen 1995 saakka lukuun ottamatta kautta 1989–1990, jolloin hän pelasi Sveitsissä EV Zugin ja EHC Klotenin joukkueissa.
Pelaajauransa jälkeen Andersson on toiminut useiden joukkueiden apulaisvalmentajana Ruotsissa, Sveitsissä ja Yhdysvalloissa.
Jens Öhling

Jens Öhling (s. 3. huhtikuuta 1962 Nacka) on ruotsalainen jääkiekkoilija, pelipaikaltaan hyökkääjä. Hän edusti Ruotsin maajoukkuetta kaksissa olympialaisissa, joissa molemmissa hän saavutti pronssia, ja kaksissa MM-kilpailuissa, joissa hän jäi ilman mitalia. Sarajevon olympialaisissa 1984 hän teki neljä maalia ja antoi neljä maalisyöttöä ja muodosti Per-Erik Eklundin ja Peter Gradinin kanssa joukkueen parhaan hyökkäysketjun. Calgaryn olympialaisissa 1988 Öhling teki yhden maalin ja antoi neljä maaliin johtanutta syöttöä. Hän voitti vuonna 1981 alle 20-vuotiaiden maailmanmestaruuden.
Öhling siirtyi NSA-76:sta vuonna 1979 Djurgårdens IF:ään, jota hän edusti vuoteen 1997 saakka ja jossa hän voitti Ruotsin-mestaruuden vuosina 1983, 1989, 1990 ja 1991. Hän lopetti pelaajauransa Södertälje SK:ssa kaudella 1997–1998. NHL-seura Boston Bruins varasi Öhlingin vuoden 1980 kymmenennellä kierroksella 207. varausvuorolla mutta Öhling ei koskaan pelannut NHL:ssä.
Djurgårdens IF on jäädyttänyt Öhlingin pelinumeron 11.
Killi

Killi () on kylä Leningradin alueen Jaaman piirin Opoljan kunnassa Venäjällä. Se sijaitsee Solkanjoen varrella 11 kilometriä Opoljasta luoteeseen. Kylässä on 34 asukasta (vuonna 2017).
Kylä esiintyy 1700-luvun kartoissa. Peter von Köppenin mukaan vuonna 1848 siellä asui 114 savakkoa, jotka kuuluivat Novasolkan luterilaiseen seurakuntaan. Solkanjoen vastarannalla oli venäläisten asuttama toinen kylänosa, joka kuului Kerstovan ortodoksiseen seurakuntaan. Asukkaat olivat 1860-luvulle saakka tilanomistajien maaorjia.
1800-luvun lopussa Killi kuului kahtena kyläkuntana Opoljan volostiin. Entiset Šuvalovin talonpojat olivat kaikki venäläisiä. Entisten Zinovjevin talonpoikien kyläkunnassa oli vuonna 1899 134 asukasta, joista 94 oli suomalaisia, 5 venäläisiä ja 35 ”sekoittuneita”. Luterilaisia oli 117 henkeä.
Paikallinen nähtävyys ovat vesimyllyn rauniot patorakennelmineen.
Peter Gradin

Peter Gradin (s. 9. joulukuuta 1958) on ruotsalainen jääkiekkoilija, pelipaikaltaan hyökkääjä. Hän edusti Ruotsin maajoukkuetta Sarajevon olympialaisissa 1984, missä hän saavutti pronssia, ja Prahan MM-kilpailuissa 1985, missä hän jäi ilman mitalia. Sarajevon olympialaisissa hän teki yhdeksän maalia ja antoi neljä maalisyöttöä ja muodosti Jens Öhlingin ja Per-Erik Eklundin kanssa joukkueen parhaan hyökkäysketjun.
Gradin edusti kotimaassaan MoDo AIK:ta kausina 1976–1978 ja solnalaisseura AIK:ta kausina 1978–1992. Hän voitti Ruotsin-mestaruuden vuosina 1982 ja 1984. Kaudella 1987–1988 hän oli 29 maalillaan Elitserienin paras maalintekijä. AIK on jäädyttänyt Gradinin pelinumeron 11.
Peliuransa jälkeen Gradin on toiminut valmentajana useissa seuroissa mutta ei pääsarjajoukkueen päävalmentajana.
Peter Gradinin isoveli Thomas Gradin on pelannut jääkiekkoa maajoukkueessa ja NHL:ssä.
David Wallin

David August Wallin (7. tammikuuta 1876 Östra Husby, Itä-Götanmaan lääni – 27. kesäkuuta 1957 Tukholma) oli ruotsalainen taiteilija. Hän osallistui vuoden 1932 Los Angelesin olympialaisiin, joissa voitti kultaa maalaustaiteessa öljymaalauksellaan "At the Seaside of Arild".
Thomas Eriksson (jääkiekkoilija)

Thomas Eriksson (s. 16. lokakuuta 1959 Tukholma) on ruotsalainen jääkiekkoilija, pelipaikaltaan puolustaja. Hän edusti Ruotsin maajoukkuetta kaksissa olympialaisissa, kahdessa Kanada-cupissa ja viisissä MM-kilpailuissa, joissa hän saavutti kaksi olympiapronssia, Kanada-cupin hopean, MM-hopean ja MM-pronssin.
Eriksson edusti kotimaassaan viimeistä pelikautta lukuun ottamatta Djurgårdens IF:ää, jossa hän voitti Ruotsin-mestaruuden vuosina 1983. 1989, 1990 ja 1991. Hän pelasi NHL:ssä Philadelphia Flyersin joukkueessa kausina 1980–1982 ja 1983–1986.
Djurgårdens IF on jäädyttänyt Erikssonin pelinumeron 27.
Argein

Argein on Ranskan kunta, joka sijaitsee Etelä-Ranskassa Ariègen departementissa. Sen väkiluku oli 194 vuonna 2017. Kunnan pormestari on Denis Lourde. Argeinin pinta-ala on 11,09 neliökilometriä.
Magnesiumbromidi

Magnesiumbromidi (MgBr2) on magnesium- ja bromidi-ionien muodostama epäorgaaninen ioniyhdiste. Yhdistettä voidaan käyttää katalyyttinä ja reagenssina orgaanisen kemian synteeseissä ja lääketieteessä. 
Ominaisuudet.
Huoneenlämpötilassa magnesiumbromidi on valkoista ja erittäin hygroskooppista kiteistä ainetta. Sen alkeiskoppi on heksagonaalinen. Yhdiste liukenee hyvin veteen ja liukenee myös eräisiin orgaanisiin liuottimiin kuten etanoliin. Magnesiumbromidista tunnetaan useita kidevedellisiä muotoja kuten heksa- ja dekahydraatit (MgBr2·6H2O ja MgBr2·10H2O). Lisäksi eräät muutkin pienimolekyyliset yhdisteet esimerkiksi metanoli, dietyylieetteri ja ammoniakki voivat tunkeutua kidehilaan kideveden kaltaisesti. Magnesiumbromidi on Lewis-happo.
Magnesiumbromidia esiintyy luonnossa pieniä määriä merivedessä ja bischofiitti- ja karnalliittimineraaleissa.
Valmistus ja käyttö.
Magnesiumbromidia valmistetaan neutraloimalla magnesiumoksidia, -hydroksidia tai -karbonaattia vetybromidilla. Sitä muodostuu myös kuumennettaessa magnesiumin ja bromin seosta.
MgO + 2 HBr → MgBr2 + H2O
Mg(OH)2 + 2 HBr → MgBr2 + 2 H2O
MgCO3 + 2 HBr → MgBr2 + H2O +CO2
Magnesiumbromidia voidaan käyttää lääketieteessä rauhoittavana aineena. Se toimii elektrolyyttinä eräissä kuivapareissa. Magnesiumbromidia käytetään runsaasti orgaanisen kemian synteeseissä. Se katalysoi Biginelli-reaktiota, nukleofiilisia additioita, sykloadditioita, toisiintumisia ja kytkentäreaktioita ja bromaa orgaanisia yhdisteitä.
A Star Is Born (soundtrack)

A Star Is Born on vuonna 2018 ensi-iltansa saaneen samannimisen elokuvan soundtrack-albumi, joka julkaistiin 5. lokakuuta 2018. Elokuvan pääosia näyttelevät Lady Gaga ja Bradley Cooper. Soundtrack sisältää 19 laulua ja 15 dialogista koostuvaa kappaletta.
Albumi menestyi kaupallisesti hyvin ja sitä myytiin pelkästään Yhdysvalloissa yli miljoona kappaletta ensimmäisen puolen vuoden aikana. Se nousi Billboard 200 -listan kärkeen syksyllä 2018 ja neljännen viikkonsa listaykkösenä albumi vietti maaliskuussa 2019, kuukausia julkaisunsa jälkeen. Albumilta singlenä julkaistu ”Shallow”-kappale voitti kaksi Grammy-palkintoa.
Yhteensä soundtrack toi Gagalle neljä Grammy-palkintoa (yhteensä seitsemän ehdokkuutta), Oscar-palkinnon sekä BAFTA-palkinnon. Gaga sai myös elokuvan näyttelijänä parhaan naispääosan Oscar-ehdokkuuden ja voitti Golden Globe -palkinnon samasta kategoriasta. Voittojen myötä Lady Gagasta tuli ensimmäinen henkilö, joka sai Oscar-, Grammy-, BAFTA- ja Golden Globe -palkinnot saman vuoden aikana.
Suomessa tuplaplatinarajaa lähentelevän "A Star Is Born" -soundtrackin kappaleet "Shallow" ja "Always Remember Us This Way" ylsivät Suomen radiolistan kärkikymmenikköön ja ovat striimanneet moninkertaista platinaa.
Suurola

Suurola on kylä Kangasniemellä Puulaveden pohjoisosassa Suurolansalmessa.
Suurolan kylän alue on saanut nimensä sitä 1500-luvun alkupuoliskolla jonkin aikaa ensimmäisinä asuttaneista Suuronen-nimisistä henkilöistä. Kylällä sijaitsee myös Suurolan historiallinen kartano, joka muistetaan vuodesta 1905 alkaen lähinnä Langinkoskien pitkäaikaisena sukutilana. Ensimmäiset viralliset tiedot Suurolan maista ajoittuvat noin 450 vuoden taakse, vuoden 1561 maaluetteloon. Suurolan maihin lukeutuvat Rantalan ja Leskelän tilat ja se kuului yhdessä Mannilan kanssa Vanhanmäen kymmenkuntaan joka kuului Vuolingon neljänneskuntaan, joka kuului vastaavasti Visulahden vero- eli hallintopitäjään. 
Suurolassa on tehty arkeologisia tutkimuksia vuonna 2016. Tiloja ympäröiviltä pelloilta on tehty lukuisia esinelöydöksiä, joista vanhimmat ovat kivikaudelta. Peltoja on viljelty viimeistään 1700-luvulla, todennäköisesti kuitenkin jo 1600-luvulla, jolloin paikalla tiedetään varmuudella olleen asutusta.
Suurolan kartano.
Suurolan säterikartanon historia ulottuu 1600-luvulle. Virosta Suomeen tullut Gustaf Magnus von der Pahlen sai 5. lokakuuta 1615 kartanon läänityksenä kuningas Kustaa II Aadolfilta yhdessä monen muun Etelä-Savossa sijainneen tilan kanssa. Magnuksen kuoleman jälkeen asioiden hoidon otti hänen ottopoikansa aatelisvouti Gerhard Löwe. Vuodesta 1905 alkaen kartano muistetaan lähinnä Langinkoskien pitkäaikaisena sukutilana. 
Viimeinen virkatalonhaltija vuonna 1809 oli Georg Magnus Järnefelt. Hänen jälkeensä talo siirtyi valtionomistukseen, jonka vuokraajina oli Molandereita, Hännisiä, von Fieandteja, Häkkisiä, Niirasia sekä O. Niirasen vävy J. Lang vuodesta 1872. Vuonna 1914 vuokraajaksi tuli nimismies N. J. Langinkoski, joka 1932 lunasti talon itselleen. Tällä suvulla Suurola on edelleen yksityiskäytössä.
Ranska kesäolympialaisissa 2020

Ranska osallistui Tokion kesäolympialaisiin 2020. 
Joukkue.
Ammunta.
Ranska on saavuttanut ammuntaan yhdeksän maapaikkaa (tilanne toukokuussa 2021). Ranska ilmoitti ensimmäiset kuusi ampujaa maaliskuussa 2019. Kesäkuussa 2019 Ranskan olympiakomitea ilmoitti kolme ampujaa lisää.
Jalkapallo.
Ranska saavutti paikan miesten turnaukseen päästyään välieriin alle 21-vuotiaiden EM-kilpailuissa 2019. 
Koripallo.
Ranska on varmistanut paikan sekä miesten että naisten turnaukseen. 
Käsipallo.
Ranska on varmistanut paikan sekä miesten että naisten turnaukseen.
Lainelautailu.
Michel Bourez ja Jérémy Florès ovat varmistaneet paikan miesten kilpailuun ja Johanne Defayn kilpailuun.
Lentopallo.
Ranska on varannut paikan miesten turnaukseen.
Melonta.
Ranska on varmistanut neljä paikkaa koskimelontaan ja seitsemän paikkaa ratamelontaan. Koskimelonnan kilpailijat julkaistiin lokakuussa 2020.
Miekkailu.
Ranska on varmistanut paikan miesten kalvan ja floretin joukkuekilpailuihin, mitä kautta sillä on kolme paikkaa myös yksilökilpailuihin. Samoin sillä on yksi paikka säilän yksilökilpailuun. Naisissa Ranskalla on paikat floretin ja säilän joukkuekilpailuihin ja yksi paikka kalvan yksilökilpailuun.
Paini.
Ranskan olympiakomitea ilmoitti joulukuussa 2019 ensimmäisen painijan olympialaisiin, kun he varmistivat, että Zelimkhan Khadjievin ottelevan miesten vapaapainin 74 kg sarjassa.
Purjehdus.
Purjehduksessa Ranskalla on useita paikkoja. He ilmoittivat ensimmäisen kilpailijan kesäkuussa 2019, kun Charline Picon valittiin naisten RS:X-kilpailuun. Syyskuussa 2019 Ranska ilmoitti kilpailijat 470-luokkaan. Tammikuussa 2020 Ranska ilmoitti kilpailijat Nacra 17 -sarjaan sekä miesten 49eriin. Maaliskuussa 2020 ilmoitettiin urheilijat Laser-luokiin ja miesten RS-X-luokkaan.
Pyöräily.
Maantiepyöräily.
Maantiepyöräilyssä Ranskalla on edustus jokaisessa neljässä tapahtumassa ja miesten maantieajossa peräti viisi paikkaa.
Ratapyöräily.
Ranskalla on edustus monissa ratapyöräilyn kilpailuissa.
Pöytätennis.
Pöytätenniksessä Ranska on varmistanut paikan miesten nelinpeliin, jota kautta myös kaksi paikkaa kaksinpeliin. Samoin Ranskalla on kaksi paikkaa naisten kaksinpeliin.
Ratsastus.
Ranskalla on edustus kaikissa kolmessa kilpailussa sekä yksilö- että joukkuetasolla.
Uinti.
Ensimmäiset uimarit Ranska ilmoitti olympialaisiin syyskuussa 2019.
Voimistelu.
Telinevoimistelu.
Ensimmäiset telinevoimistelijat valittiin joulukuussa 2019.
Trampoliini.
Ranskalla on paikka sekä miesten että naisten kilpailussa.
Yleisurheilu.
Ranska varmisti ensimmäiset yleisurheilijat maaliskuussa 2019.
Edmund Leighton

Edmund Blair Leighton (21. syyskuuta 1852 Lontoo – 1. syyskuuta 1922 Lontoo) oli englantilainen taidemaalari. Hän maalasi romantisoituja maalauksia, jotka esittivät usein historiallisia tapahtumia. Hänen maalauksensa olivat omana aikanaan suosittuja ja nykyään niitä on monissa brittiläisissä museoissa sekä yksityiskokoelmissa. 
Leighton opiskeli Royal Academy of Artsissa ja piti näyttelyn joka vuosi vuosien 1878 ja 1920 välillä. Avioliiton Leighton solmi vuonna 1885 Katherine Nashin kanssa ja he saivat pojan ja tyttären. Leightonia pidettiin ammattitaitoisena taidemaalarina, jonka teokset olivat hyvin viimeisteltyjä ja koristeltuja. Hän ei todennäköisesti pitänyt minkäänlaista päiväkirjaa työprosessistaan. Leighton ei ollut koskaan taideakatemian jäsen.
Bulgarian kansanterveys- ja analyysikeskus

Bulgarian kansanterveys- ja analyysikeskus (; , NCPHA) on Bulgarian pääkaupungissa Sofiassa toimiva valtiollinen kansanterveyden tutkimus- ja seurantalaitos. Tutkimuslaitosta johtaa Hristo Hinkov.
Jan Karlsson (jääkiekkoilija)

Jan Karlsson (s. 30. toukokuuta 1964 Kiiruna) on ruotsalainen jääkiekkoilija ja jääkiekkovalmentaja, joka pelasi puolustajana. Hän voitti alle 18-vuotiaiden Euroopan-mestaruuden vuonna 1982. Kotimaassaan hän edusti pelaajana Kiruna AIF:ää, MoDo AIK:ta, Västerås IK:ta, Avesta BK:ta ja viimeisellä kaudellaan 1995–1996 Huddinge IK:ta. Hän pelasi Elitserienissä kaikkiaan 198 ottelua, joissa hän teki 11 maalia ja sai 23 syöttöpistettä. Kaudella 1994–1995 hän edusti norjalaisseura Storhamaria ja voitti Norjan-mestaruuden. Hän on toiminut Elitserienissä päävalmentajana Växjö Lakersissa sekä kakkostasolla Allsvenskanissa Växjön lisäksi IF Björklövenissä, Karlskrona HK:ssa ja Södertälje SK:ssa.
NHL-seura New York Rangers varasi Karlssonin vuoden 1982 kahdeksannella kierroksella 162. varausvuorolla mutta Karlsson ei koskaan pelannut NHL:ssä.
"Janne" Karlssonin isoveli Lars Karlsson pelasi jääkiekkoa Ruotsin maajoukkueessa.
Jan Karlsson

Jan Karlsson on seuraavien henkilöiden nimi:
Hällingsåfallet

Hällingsåfallet on vesiputous ja luonnonsuojelualue Frostviken pitäjässä Strömsundin kunnassa Pohjois-Jämtlandissa. Hällingsåfalletin vesiputous on 42 metriä korkea. Putouksen jälkeen vesi jatkaa virtaamista Ruotsin pisimmässä 800 metrin pituisessa kanjonissa. Luonnonsuojelualue 16,15 hehtaarin alueella. Alueesta vesiä on 3,725 hehtaaria ja taigaa 8 hehtaaria. Luonnonsuojelualue perustettiin vuonna 2011.
Ozeritsy (järvi Pihkovan alueella)

Ozertsy () on järvi Luoteis-Venäjällä Pihkovan alueen Outovan piirissä.
Maantietoa.
Järvi on 450 metriä pitkä, 250 metriä leveä ja sen pinta-ala on 10 hehtaaria. Se on pyöreän muotoinen eikä siinä ole saaria. Järven keskisyvyys on 1,8 metriä ja syvänteessä on 3 metriä syvää. Sen ympäristössä on metsämaata ja rannoilla on soistunutta metsää. Sen itäpuoli kuuluu samannimiselle kylälle Ozertsylle. Kylän niityt ja peltomaat ulottuvat rantaan asti.
Luontoarvoja.
Järvessä elää ainakin hauki, särki, ahven, kiiski, ruutana, sorva, suutari ja mutakala. Sen rannat ovat mutaiset ja soistuneet. Metsästä on kaatunut puita rantaveteen ja suorannoilla esiintyy turvehetteikköjä.
Vesistösuhteita.
Ozertsy sijaitsee Tšerman valuma-alueella ja sen laskujoki on Tšerman sivujoki Tsibulihin (). Tšerma laskee Peipsijärveen, jonka alue muodostaa Narvanjoen vesistöalueen keskiosan. Peipsijärven laskujoki Narvanjoki jatkaa pohjoiseen päin ja laskee lopuksi Suomenlahteen. Järven valuma-alueen koko on 3,7 neliökilometriä . Tšerman pääuomassa sijaitsee toinenkin järvi Tšeremskoje.
Stig Blomberg

Stig Blomberg (16. lokakuuta 1901 Linköping – 19. joulukuuta 1970) oli ruotsalainen kuvanveistäjä. Vuonna 1936 hän osallistui Berliinin olympialaisiin, joissa voitti pronssia kuvanveistossa teoksellaan "Wrestling Youths". Blombergin teokset käsittelevät yleensä lapsia ja nuoria sekä heihin liittyvää ilon tunnetta.
Tšeremskoje

Tšeremskoje tai Afanosovskoje () on järvi Luoteis-Venäjällä Pihkovan alueen Outovan piirissä.
Maantietoa.
Järvi on 950 metriä pitkä, 370 metriä leveä ja sen pinta-ala on 26 hehtaaria. Sen rannat ovat selkeäpiirteiset eikä sillä ole saaria. Järven ympäristö on metsämaata ja sen loivat rannat ovat monin paikoin soistuneet. Sen keskisyvyys on 1,8 metriä ja syvin kohta on 3,0 metriä syvä. Järvi on asumaton, vaikka sen ilmakuvissa hylätyltä vaikuttava pikkukylä Zaozerje () sijaitseekin lännessä järven lähellä. Sen sijaan 1,5 kilometrin päässä sijaitseva Afanosovon () kylä vaikuttaa vireältä. Sen pitkät viljellyt pellot ulottuvat 500 metrin päähän järvestä. Kylän kautta kulkee järven rantoja seuraava maantie 58K-089, joka johtaa Outovaan.
Luontoarvoja.
Järvessä elää ainakin hauki, ahven, särki, lahna, sorva, salakka, suutari, pasuri, allikkosalakka, mutakala ja säyne. Järvellä on mutapohja ja sen hiekkarannat ovat monin paikoin soistuneita. Metsänrajasta on kaatunut puita rantaveteen ja suorantojen hetteiköt kurkottelevat järvelle. Järvestä on nostettu 1990-luvulla sapropelia.
Vesistösuhteita.
Tšeremskoje sijaitsee Tšerman valuma-alueella ja järvi on Tšerman läpivirtausjärvi. Tšerma laskee Peipsijärveen, jonka alue muodostaa Narvanjoen vesistöalueen keskiosan. Peipsijärven laskujoki Narvanjoki jatkaa pohjoiseen päin ja laskee lopuksi Suomenlahteen. Järven valuma-alueen koko on 34,6 neliökilometriä , mikä on 16 % koko 220 km² kokoisesta valuma-alueesta. Joen valuma-alueella on sivujoen Tsibulihinin () uomassa vielä toinen järvi Ozeritsy.
Karadžić

Karadžić on eteläslaavilainen sukunimi, ja se on käytössä muun muassa Serbiassa ja Bosnia-Hertsegovinassa.
Arignac

Arignac on Ranskan kunta, joka sijaitsee Etelä-Ranskassa Ariègen departementissa. Sen väkiluku oli 707 vuonna 2017. Kunnan pormestari on Philippe Pujol. Arignac'n pinta-ala on 8,84 neliökilometriä.
Raitakaniinikala

Raitakaniinikala ("Siganus doliatus") on kaniinikalojen (Siganidae) heimoon kuuluva trooppisissa merivesissä elävä kalalaji.
Koko ja ulkonäkö.
Raitakaniinikala kasvaa yleensä noin 20 senttimetrin mittaiseksi ja korkeintaan 25 senttimetrin mittaiseksi. Selkäevässä on 13 piikkiruotoa ja kymmenen nivelruotoa, peräevässä seitsemän piikkiruotoa ja yhdeksän nivelruotoa. Raitakaniinikala on pohjaväriltään vaaleansininen. Selkäevä ja pyrstö ovat keltaiset.
Levinneisyys ja elinympäristö.
Raitakaniinikalaa tavataan Tyyneltämereltä. Lajin elinympäristöä ovat laguunit ja koralliriutat. Kansainvälinen luonnonsuojeluliitto IUCN on luokitellut raitakaniinikalan elinvoimaiseksi lajiksi.
Ravinto ja elintavat.
Raitakaniinikala käyttää ravinnokseen pohjaeliöitä ja vesikasveja. Laji elää parvessa siihen asti kunnes se saavuttaa seitsemän senttimetrin pituuden. Raitakaniinikala elää noin 2–15 metrin syvyydessä.
Vigiland

Vigiland on ruotsalainen DJ- ja tuottajaduo, jonka perustivat Claes Remmered Persson ja Otto Petterson vuonna 2013. Duon musiikki on tyyliltään tanssipoppia ja se on ollut suosittua etenkin Skandinaviassa. Vigiland tunnetaan muun muassa kappaleista ”Shots &amp; Squats” ja ”Pong Dance”. Näistä ensimmäinen nousi Sverigetopplistanin toiselle ja Suomen virallisen singlelistan kolmannelle sijalle.
Duo esiintyi Suomessa ensimmäistä kertaa Himos Festival -tapahtumassa 26. kesäkuuta 2016. He esiintyivät myös Solar Sound Festival -tapahtumassa elokuussa 2018.
Ephippus

Ephippus on lepakkokalojen heimoon (Ephippidae) kuuluva kalasuku. Siihen kuuluu kaksi lajia, jotka elävät Atlantissa ja Tyynessämeressä:
Gustaf Nordahl

Gustav "Gustaf" Edvin Nordahl (10. elokuuta 1903 Helsingborg – 10. marraskuuta 1992 Saltsjöbaden) oli ruotsalainen kuvanveistäjä. Hän osallistui vuoden 1948 Lontoon olympialaisiin, joissa voitti kultaa kuvanveistossa teoksellaan "Homage to Ling".
Patsy Montana

Patsy Montana (30. lokakuuta 1908 Hot Springs (Arkansas) – 3. toukokuuta 1996 San Jacinto, Kalifornia) oli yhdysvaltalainen näyttelijä, laulaja sekä lauluntekijä. 
Patsy Montana oli ensimmäinen naispuolinen kantrilaulaja, jonka single-levyä myytiin miljoona kappaletta. Single oli vuoden 1935 I Want to be Cowboy's Sweetheart.
Elämänkulku.
Montana syntyi vuonna 1908 kymmenen pojan perheeseen. Kun Montana täytti 18 vuotta, hän lähti Kaliforniaan. Hän oli taitava kitaristi, joten Montana voitti vuonna 1931 laulun lahjakkuuskilpailun laulaessaan Jimmie Rodgersin kappaleita. Montana työskenteli Stuart Hamblenin ja Montie Montanan kanssa. Vuonna 1932 Montana palasi takaisin Arkansasiin vierailulle, ja esiintyi lyhyesti Shreveportissa.
Vuonna 1933 Montana matkusti Chicagoon katsomaan Chicagon maailmannäyttelyä ja osallistuakseen koe-esiintymiseen. Montana levytti suurimman menestyskappaleensa "I Want to be Cowboy's Sweetheart" vuonna 1935. Muita hänen menestyskappaleitaan olivat "Rodeo Sweetheart", "Montana Plains" ja "I Want to Be a Cowboy's Dream".
Namnetit

Namnetit ( tai " Nannetes") oli kelttiheimo, joka asui Galliassa, Loirejoen pohjoispuolella ja Atlantin rannoilla. Heidän naapureitaan olivat piktonit, jotka asuivat Loiren toisella puolella. Namnetien pääkaupunki oli Condivicnum, nykyinen Nantes. Kun Caesar hyökkäsi Armoricassa asuvia venetejä vastaan, venetit pyysivät namneteja sekä muita naapuriheimoja apuun.
Språkbruk

Språkbruk on Kotimaisten kielten keskuksen julkaisema ruotsinkielinen aikakauslehti. Se käsittelee kielenkäytön ja kielenhuollon kysymyksiä ja tarjoaa tietoa erityisesti ruotsia koskevista ajankohtaisista asioista. Lehti on yleistajuinen ja suunnattu kaikille kielestä kiinnostuneille.
"Språkbruk" on suomenkielisen "Kielikellon" sisarjulkaisu, joka ilmestyy neljä kertaa vuodessa. Ensimmäinen numero julkaistiin vuonna 1981. Nykyään "Språkbrukia" pääsee lukemaan myös verkossa.
Pronssiteräkala

Pronssiteräkala eli harmaateräkala ("Notopterus notopterus") on teräkalojen (Notopteridae) heimoon kuuluva makeassa ja murtovedessä elävä kalalaji. Se on sukunsa Notopterus ainoa laji. Suvun tieteellinen nimi tulee kreikan kielen sanoista ’noton’ (”selkä”) ja ’pteron’ (”siipi”, ”höyhen”, ”evä”), mikä viittaa kalan sulan muotoiseen selkäevään.
Koko ja ulkonäkö.
Pronssiteräkala on tavallisesti 25 senttimetrin mittainen ja voi kasvaa maksimissaan 60 senttimetrin mittaiseksi. Sen väritys vaihtelee sijainnista riippuen hopeisesta vaaleanharmaaseen. Sen ruumis on hyvin litistynyt, pitkänomainen ja kapenee pyrstöä kohti. Vatsassa on kölieviä, jotka on vatsaevien edestä kaksinkertaisesti hammastettu. Selkäevän kanta on hyvin lyhyt ja sijoittuu melko keskelle kalan standardipituutta. Vatsaevät ovat surkastuneita. Peräevän alkukohta sijoittuu välittömästi vatsaevien taakse ja ulottuu aina pyrstöevään asti. Selkäevässä on 7–9 pehmeää ruotoa ja peräevässä 97–111 pehmeää ruotoa. Kymmenprosenttisessa formaldehydiliuoksessa kalan ruumis muuttuu kokonaan ruskeaksi. Pronssiteräkala muistuttaa suuresti rengasteräkalaa ("Chitala chitala"), mutta rengasteräkalalla kuitenkin on siitä poiketen selkäpuolellaan poikittaisia juovia ja sen kallonmuoto on huomattavasti pronssiteräkalan vastaavaa koverampi.
Levinneisyys ja elinympäristö.
Pronssiteräkala on laajalle levinnyt Intian, Indonesian, Bangladeshin, Pakistanin, Nepalin, Myanmarin ja Sri Lankan alueella. Aikuiset yksilöt elävät seisovissa ja hitaasti virtaavissa vesissä järvissä, tulvatasanteissa, kanavissa ja lammissa.
Ravinto ja elintavat.
Pronssiteräkalan ravintoa ovat hyönteiset, äyriäiset, kalat ja toisinaan vesikasvien nuoret juuret. Se on aktiivisimmillaan iltahämärällä ja yöllä. Lisääntyminen tapahtuu monsuunikaudella seisovassa tai virtaavassa vedessä yleensä öiseen aikaan. Naaras, jonka pituus on 21–25 senttimetriä, tuottaa yleensä 1 200–3 000 mätimunaa, jotka asettuvat pieniin ryhmiin vedenalaisuuden kasvillisuuden sekaan.
Merkitys ihmiselle.
Pronssiteräkala on arvostettu ruokakala suurimmassa osassa sen levinneisyysaluetta. Lajin lihasta tehtyä keittoa on havaittu annettavan tuhkarokosta kärsiville.
Difilos

Difilos (, ) voi viitata seuraaviin:
Difilos (komediakirjailija)

Difilos (, ; 300/200-luku eaa.) oli antiikin kreikkalainen komediakirjailija, joka edusti niin kutsuttua uutta komediaa. Hän oli kotoisin Sinopesta.
Elämä.
Difiloksen elämästä tiedetään antiikin lähteiden kautta vain vähän. Hän oli Menandroksen ja Filemonin aikalainen ja yksi merkittävimpiä uuden komedian edustajia. Hän näytteli joskus omissa näytelmissään. Athenaioksen mukaan Difilos oli hetaira Gnathainan rakastaja, ja hyökkäsi joskus tätä vastaan komedioissaan ollessaan mustankipeyden vallassa.
Komediakirjailija Difilosta ei tule sekoittaa varhaisempaan runoilija Difilokseen.
Näytelmät.
Difiloksen näytelmät eivät ole säilyneet nykyaikaan, mutta niistä tunnetaan katkelmia. Näytelmät ovat muistuttaneet monin tavoin keskikomediaa, vaikka hänet luetaankin uuden komedian runoilijoihin. Tämä näkyy muun muassa siinä, että hän otti melko usein aiheensa mytologiasta, sekä toi näyttämölle sellaisia hahmoja kuten Arkhilokhos, Hipponaks ja Sapfo. Difiloksen kieli on yksinkertaista ja eleganttia, mutta poikkeaa usein puhtaasta attikalaisesta kielestä.
Difiloksen näytelmistä tiedetään seuraavat joko säilyneistä katkelmista tai pelkästään nimeltä:
Tärkeimpiä lähteitä nimille on Athenaioksen teos "Deipnosofistai". Difilokselta tunnetaan myös katkelmia, joita ei ole kyetty yhdistämään mihinkään näytelmään.
Vaikutus.
Difiloksen komedioilla oli suuri vaikutus roomalaiseen komediaan. Plautuksen näytelmä "Casina" on käännös Difiloksen komediasta "Arpojat". Plautuksen "Commorientes" on puolestaan käännös komediasta "Yhdessä kuolevat", ja samaa seurasi osittain Terentius komediassaan "Adelphi". Myös Plautuksen "Rudens" on käännös jostakin Difiloksen näytelmästä, mutta alkuperäisen nimeä ei tunneta.
Difilos (runoilija)

Difilos (, ; 400-luku eaa.?) oli antiikin kreikkalainen runoilija. Hän eli ennen Eupolista ja Aristofanesta. Difiloksen tiedetään kirjoittaneen ainakin runon nimeltä "Theseis" () sekä solvaavia kholiambeja.
Runoilija Difilosta ei tule sekoittaa tunnetumpaan komediakirjailija Difilokseen.
Blue Lips

Blue Lips on ruotsalaislaulaja Tove Lon kolmas studioalbumi. Se julkaistiin Island Recordsin kautta 17. marraskuuta 2017.
Filemon nuorempi

Filemon nuorempi (, ; 300/200-luku eaa.) oli antiikin kreikkalainen komediakirjailija, joka edusti niin kutsuttua uutta komediaa. Hän oli Filemon vanhemman poika.
Filemon nuoremmasta ei tiedetä juuri mitään, sillä tiedot hänestä ja hänen näytelmistään sekoittuvat antiikin lähteissä tietoihin hänen isästään, joka oli tunnetumpi. "Sudan" mukaan Filemon nuorempi olisi kirjoittanut 54 komediaa. Niistä on säilynyt vain joitakin katkelmia, mutta edes yhtään näytelmän nimeä ei tunneta. Oletetaan, että osa Filemon vanhemman nimiin päätyneistä komedioista on todellisuudessa pojan kirjoittamia.
Marionin piirikunta (Florida)

Marionin piirikunta () on Yhdysvaltojen Floridan osavaltiossa sijaitseva piirikunta. Sen väkiluku oli 365 579 vuonna 2019. Piirikunnan hallintokeskus on Ocalan kaupunki. Piirikunta perustettiin 14. maaliskuuta 1844.
Kodratos

Kodratos (, myös ) tai Quadratus (lat.; joskus suom. "Kvadratus") voi viitata seuraaviin: